Til Undervisningsministeriet

fm@stukuvm.dk

Taastrup, den 20. december 2017
Sag 20-2017-00702 – Dok. 349602/kwk\_dh

Danske Handicaporganisationers høringssvar over bekendtgørelse om fælles mål for folkeskolens fag og emner

Danske Handicaporganisationer (DH) har følgende bemærkninger:

Fordomme om mennesker med handicap er en stor barriere for at opnå inklusion i skolen, på arbejdsmarkedet, i fritidslivet og i samfundet som helhed. Derfor er det nødvendigt at nedbryde fordomme om mennesker med handicap.

Socialstyrelsens rapport ”Børns holdninger til handicap” (2011) peger på, at viden om handicap og konkrete møder mellem børn og mennesker med handicap bidrager til at nedbryde børnenes forestillinger og reservationer over for mennesker med handicap.

Ydermere er det kendskab, der opnås i barndommen i høj grad med til at forme holdninger til mennesker med handicap i voksenlivet.

På den baggrund vil DH anbefale, at eleverne i løbet af deres skolegang opnår viden om handicap samt forståelse for levevilkår blandt mennesker med handicap og funktionsnedsættelse.

Dette kan eksempelvis skrives ind i målet som omhandler ”Sundheds- og seksualundervisning og familiekundskab” i bekendtgørelsen om fælles mål for folkeskolen, § 22.

Venlig hilsen

Thorkild Olesen
*formand*